Eurosaadik Yana Toom teatas reedel, et läheb Tallinna valimistele Keskerakonna nimekirjas. Toomiga koos eraldi nimekirja kavandanud Oudekki Loone ja Olga Ivanova kuulsid sellest vaid mõned tunnid enne ajakirjanikke ning kinnitasid, et nemad ei ole valimisliidu ideest loobunud.

Pressikonverentsile tulid kohale Yana Toom, Olga Ivanova, Oudekki Loone, Mihhail Kõlvart ja Kadri Simson.

Toom ütles kohe pressikonverentsi alguses, et neljapäeval mindi laiali teadmisega, et tuleb alternatiivne nimekiri, aga reede hommikul ärgates muutis ta meelt. Toom märkis, et ta ei näinud valimisnimekirjal, ehk uuel jõul, nagu ta seda ise nimetas, võidukat perspektiivi.

Samuti oli üks põhjus Keskerakonna nimekirja jäämiseks see, et konkureerivad erakonnad ootasid Keskerakonna lõhenemist.

Toomi sõnul on otsustatud, et valimisnimekirja 13 punkti 15-st implementeeritakse Keskerakonna valimisprogrammi.

Samuti lepiti Toomi sõnul kokku, et erakond seisab nüüd jõulisemalt oma positsioonide eest.

Toom rääkis ka, et erakonnas laiendatakse otsustajate ringi.

"Need asjad on saavutatud, tahaks rohkemat, aga rohkemat kahjuks ei saanud," ütles Toom.

Toom ütles, et tema samuti eraldi nimekirjaga seostatud endise erakonna esimehe Edgar Savisaare edasiste plaanide kohta ta ei tea.

Samuti pressikonverentsil viibinud Keskerakonna aseesimees Kadri Simson ütles, et nõustub Yana Toomiga, kes ütles, et pärast kõnelusi saadakse teineteisest paremini aru.

Oudekki Loone ja Olga Ivanova ei ole aga valimisliidu ideest loobunud.

Loone rääkis, et need kõnelused süvendasid temas arusaama, et Keskerakonnast on saamas uus Isamaaliit.

Loone märkis, et nemad seisavad selle eest, et halli passi omanikud saaksid kodanikeks ja inimesed hakkaksid kodanikupalka saama.

Ivanova tunnistas, et tema ei saanud veendumust, et erakonnas annab üht-teist muuta. Ivanova rääkis, et õhku jäid üldpoliitilised küsimused, mille kohta nad ei saanud vastust. Ta avaldas kahtlust, kas Keskerakond suudab näiteks kahe aasta pärast veel oma venekeelset valijaskonda kõnetada.

"Me võtame enda jaoks vähemalt mõtlemisaega, sest paari tunni jooksul on suhteliselt keeruline midagi ära otsustada, kui plaan oli üks ja nüüd on olukord teine," sõnas Ivanova.

Ivanova ei välista Keskerakonnast lahkumist

Kui Ivanova ja Loone lähevad valimistele ikkagi Savisaare nimekirjaga, võib Keskerakond nad välja heita. Kui nii juhtuks, väheneks valitsuskoalitsiooni kuuluvate poliitikute arv riigikogus juba 52-ni ning koalitsiooni ülekaal oleks 101-liikmelises parlamendis õhkõrn, vahendas "Aktuaalne kaamera".

"Seda küll, aga ma küll ei paneks ühtegi ust kinni, kaasa arvatud seda, mille kaudu ma saaks väljuda nii erakonnast kui fraktsioonist," ütles Ivanova.

Mihhail Kõlvart nimetas Keskerakonda ülimalt demokraatlikuks erakonnaks. Ta märkis, et Keskerakond on teatud mõttes läbilõige Eesti ühiskonnast.

Keskerakonna esimees Jüri Ratas tegi pärast pressikonverentsi avalduse, kus teatas, et tunnustab siiralt Yana Toomi otsust toetada Keskerakonna valimisnimekirja.

Neljapäeval ütles Ratas, et töötab selle nimel, et Keskerakond läheks kohalikele valimistele ühtsena, vajaduseta kedagi erakonnast välja heita.

Alternatiivse valimisnimekirjaga valimistele minek aga eeldab, et Savisaare nimekirjas kandideerijatel on raha valimiskampaaniaks. Keskerakonna kassast seda ei tuleks.

"Keskerakond toetab Keskerakonna nimekirju, me loodame, et nad tulevad välja kõigis Eesti omavalitsustes," kommenteeris Kadri Simson.

Alternatiivse nimekirja vedajad ei vastanud "Aktuaalse kaamera" küsimustele, kust ikkagi tuleks raha valimiskampaaniaks.

Enne pressikonverentsi jõudis Keskerakonna aseesimees Jaanus Karilaid Yana Toomi ees sotsiaalmeedia vahendusel vabandust paluda, mida like'is Jüri Ratas.